# Айшат Кадыйрова

Айшат Кадыйрова, Айшат Рамзан кызы Кадыйрова (Айшат Рамзановна Кадырова, 1998 елның 31 декабре, РФ, Чечня, Курчалой районы, Центарой) ― Чечня Республикасының вице-премьеры (2023), Чечня Республикасы мәдәният министры (2021 елдан). Чечня Республикасының атказанган мәдәният хезмәткәре (2021) һәм халык артисты (2023). Чечня башлыгы Рамзан Кадыйровның кызы.

# Айшат Кадыйрова
## Тәрҗемәи хәле

1998 елның 31 декабрендә Чечняның Курчалой районы Центарой (2018 елдан Ахмат-Юрт) авылында Рамзан Әхмәт улы һәм Медни Мусаевна Кадыйровлар гаиләсендә туган. Әтисе Рамзан Кадыйров бу вакытта (Беренче Чечен сугышыннан соң) 1996 елдан әтисе, Ичкерия мөфтие Әхмәт хаҗи Кадыйровның ярдәмчесе һәм шәхси тән сакчысы булган.
Алтынчы сыйныфка кадәр, барлык балалар кебек үк, Айшат гадәти мәктәпкә укырга йөри. Аннары ул ике елга өйдә укуга күчерелә. Көненә тугызар сәгать мөселманнарның изге китабы Коръәнне яттан өйрәнә, нәтиҗәдә хафиз була. Шулай ук гарәп телен өйрәнә. Менә үзе моны ничек искә төшерә:
* Минем янга укытучы килә иде. Башта без гарәп телен генә өйрәндек. Гарәп Коръәне ул башка, башка әйтелешле, китапның үз кагыйдәләре һәм билгеләре бар. Бу ― бик зур эш, аңа күп көч кирәк булды. Соңгы сүрәне тәмамлаган һәм бу хакта әти-әниемә әйткән көнне беркайчан да онытмаячакмын. Аларның күзләрендә шатлык күз яшьләрен күрү иң зур бәхет иде. Димәк, берсе дә юкка түгел.
Ә-Х. Кадыйров исемендәге 1нче санлы Ахмат-Юрт мәктәбен тәмамлаганнан соң, Чечен дәүләт университетының (ЧДУ) икътисад факультетына укырга керә һәм тәмамлый.

# Айшат Кадыйрова
## Вазыйфага билгеләнү

2021 елның октябрендә Чечня Хөкүмәте башлыгы Муслим Хучиев тәкъдиме белән Чечня Республикасы мәдәният министры итеп билгеләнә, аңа кадәр (2020 елның 1 сентябреннән) мәдәният министрының беренче урынбасары вазыйфасын биләгән.
Чечня Республикасы парламенты спикеры Магомед Даудов беренчеләрдән булып Айшат Кадыйрованың Чечня Республикасы мәдәният министры вазыйфасына билгеләнүенә аңлатма биргән:
* Айшат Рамзановна – талантлы һәм иҗади җитәкче, тырыш һәм искиткеч оештыручы. Моңа Чечен Республикасы мәдәният министрының беренче урынбасары вазыйфасында ирешкән югары һөнәри нәтиҗәләре һәм казанышлары дәлил.
Шулай ук Чечня Республикасы Башлыгы Рамзан Кадыйров Айшат Кадыйрованың республика мәдәният министры вазыйфасына билгеләнүенә аңлатма биргән:
* Ул [вазыйфасында] эш булдыра алмаган көнне үк мин [аны эштән азат итү турында приказга] датаны куям һәм аны эштән азат итәм. Ул бу вазыйфадан китсә, гомерлек тап калачак, шуңа күрә бу вазыйфа аның өчен зур җаваплылык.
2023 елның октябрь аеннан ― Чечня Хөкүмәте рәисенең социаль блок буенча урынбасары (вице-премьер).

# Айшат Кадыйрова
## Санкцияләр

Кадыйрова Россиянең Украинага басып керүе сәбәпле АКШның санкцияләр исемлегенә кертелгән, шулай ук Firdaws сәүдә йорты да санкцияләргә эләккән. 2022 елның 16 декабрендә Европа Берлегенең санкцияләр исемлегенә кертелә. Элегрәк Япониянең санкцияләр исемлегенә кертелгән булган.

# Айшат Кадыйрова
## Гаилә хәле

2017 ел башында, 18 яшендә, кияүгә чыккан. Ире ― Висхан Зелимхаевич Мацуев, эчке эшләр органнары хезмәткәре, полиция лейтенанты, 2023 елдан Чечняның вице-премьеры һәм авыл хуҗалыгы министры.
Уллары Юсуф. Гаиләсе белән Чечня Республикасы башкаласы Грозный шәһәрендә, Чечня Башлыгы Рамзан Кадыйров резиденциясеннән ерак түгел яшиләр.
Айшат төрле илләргә сәяхәт итәргә ярата. Аның яраткан шәһәрләре ― Мәккә, Мәдинә һәм Париж. Музыка тыңларга ярата, чит ил һәм милли музыканы өстен күрә. Шулай ук ул спорт белән шөгыльләнергә ярата, аерым алганда йөгерү һәм йөзү белән шөгыльләнә.

# Айшат Кадыйрова
## Бүләкләре, мактаулы исемнәре

* 2021 – Чечня Республикасының атказанган мәдәният хезмәткәре
* 2022 – Кадыйров ордены
* 2022 – Дуслык ордены (Донецк Халык Республикасы)
* 2023 – Чечня Республикасының халык артисты
* 2023 – Икенче дәрәҗә Ватан алдындагы казанышлары өчен орденының медале ― Ватан мәдәнияте һәм сәнгате үсешендәге казанышлары, күпьеллык нәтиҗәле иҗади эшчәнлеге өчен
* медальләр